b'\n_START_ARTICLE_\nJosip Makuc\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini trgovca Franca in gospodinje Marije Makuc rojene Kupiec. Gimnazijo je kon\xc4\x8dal v Gorici tik pred za\xc4\x8detkom bojev na So\xc5\xa1ki fronti. Do konca vojne je kot vojak slu\xc5\xbeil v avstro-ogrski vojski. Po koncu vojne je na Univerzi v Zagrebu \xc5\xa1tudiral fiziko, kemijo in matematiko, napravil leta 1923 profesorski izpit iz kemije kot glavnega ter fizike in matematike kot stranskih predmetov in bil nato do 1928 asistent na fizikalno-kemijskem in\xc5\xa1titutu v Zagrebu. Pozneje je delal v kemi\xc4\x8dni industriji v Karlovcu, Zagrebu in Celju in kot profesor na tehni\xc5\xa1kih srednjih \xc5\xa1olah v Banji Luki, Idriji in Zagrebu. Raziskoval je tehnolo\xc5\xa1ke postopke, predvsem v anorganski kemiji in jih ve\xc4\x8d patentiral; med drugimi je izdelal postopek pridobivanja \xc4\x8distega joda iz jodove vode (1950) ter s tem omogo\xc4\x8dil gradnjo tovarne joda v Sisku (1956). Tehnologija tovarne je bila izdelana po njegovih na\xc4\x8drtih. Makuc je okoli leta 1950 sku\xc5\xa1al realizirati svoj postopek za predelavo bakrenih flotacijskih preparatov. Zadnja leta \xc5\xbeivljenja je te\xc5\xbeko bolehal. Pokopan je na zagreb\xc5\xa1kem pokopali\xc5\xa1\xc4\x8du Mirogoj, v njegovem rojstnem kraju nosi po njem ime ena izmed ulic. Njegova h\xc4\x8derka dr. Marija Makuc-Pojatina je znana hrva\xc5\xa1ka teatrologinja.'